***ข่าวประชาสัมพันธ์***

**เอสซีจี จัดงาน “SD Day 2019” ขับเคลื่อนการใช้ทรัพยากรอย่างยั่งยืน**

**หนุนการจัดการขยะตั้งแต่ต้นทางเพื่อสิ่งแวดล้อมที่ยั่งยืน**

**พร้อมเปิดตัวโครงการ “ชุมชน LIKE (ไร้) ขยะ” ผนึกพลังเครือข่ายความร่วมมือสร้างเศรษฐกิจหมุนเวียน ใน จ.ระยอง**

**ระยอง – 29 พฤศจิกายน 2562 : ธุรกิจเคมิคอลส์ เอสซีจี จัดงาน SD Day 2019 (Sustainable Development Day 2019) ภายใต้แนวคิด “Circular Economy หมุนเวียนกลับมาใช้ให้คุ้มค่า ร่วมมือกัน สร้างชุมชนยั่งยืน” ถ่ายทอดการใช้ทรัพยากรอย่างคุ้มค่า และการบริหารจัดการขยะที่มีประสิทธิภาพตั้งแต่ต้นทาง ส่งเสริมให้เกิดพฤติกรรม ใช้ให้คุ้ม แยกให้เป็น ทิ้งให้ถูก เพื่อลดปริมาณขยะออกสู่สิ่งแวดล้อม พร้อมผนึกพลังเครือข่ายความร่วมมือระหว่างภาครัฐ ธุรกิจ และชุมชน เพื่อขับเคลื่อนเศรษฐกิจหมุนเวียนในจังหวัดระยองอย่างยั่งยืน โดยเปิดตัวโครงการ “ชุมชน LIKE (ไร้) ขยะ” ภายใต้โมเดลการจัดการขยะในชุมชนที่เชื่อมต่อ “บ้าน–วัด–โรงเรียน–ธนาคารขยะ” นำแอปพลิเคชัน “คุ้มค่า” ของเอสซีจี มาช่วยอำนวยความสะดวก เพื่อเพิ่มปริมาณขยะรีไซเคิล และลดปริมาณขยะฝั่งกลบ โดยมีชุมชนระยองและภาคส่วนต่าง ๆ ร่วมงานกว่า 1,100 คน และได้รับเกียรติจาก รองผู้ว่าราชการจังหวัดระยอง นายยุทธพล องอาจอิทธิชัย เป็นประธานในพิธี**

**นายธนวงษ์ อารีรัชชกุล** **กรรมการผู้จัดการใหญ่ ธุรกิจเคมิคอลส์ เอสซีจี** กล่าวว่า หลักเศรษฐกิจหมุนเวียน เป็นเรื่องของการให้ความสำคัญกับการใช้ทรัพยากรให้เกิดประโยชน์สูงสุด โดยใช้ทรัพยากรเท่าที่จำเป็น และเกิดประสิทธิภาพสูงสุดตั้งแต่การผลิต การใช้ และการวนกลับมาใช้เป็นวัตถุดิบใหม่ (Make – Use – Return) ซึ่งจะช่วยแก้ปัญหาการขาดแคลนทรัพยากรของโลกได้เป็นอย่างดี อย่างไรก็ตาม หัวใจสำคัญที่จะช่วยขับเคลื่อนให้เกิดการนำทรัพยากรมาใช้ใหม่ได้มากยิ่งขึ้น คือ การบริหารจัดการขยะที่มีประสิทธิภาพตั้งแต่ต้นทาง มีการคัดแยกขยะ และทิ้งให้ถูกที่ โดยไม่หลุดรอดออกสู่สิ่งแวดล้อมและแม่น้ำลำคลอง

“การบริหารจัดการขยะบกตั้งแต่ต้นทาง นอกจากจะได้วัสดุกลับมาหมุนเวียนใช้ใหม่แล้ว ยังช่วยลดปริมาณขยะในบ่อฝังกลบและขยะที่หลุดรอดออกสู่สิ่งแวดล้อม เช่น แม่น้ำ ลำคลอง ถือเป็นการแก้ไขปัญหาขยะทะเลที่ตรงจุด เนื่องจากขยะทะเลส่วนใหญ่เกิดจากการหลุดรอดของขยะจากบกถึงร้อยละ 80 นอกจากนี้ ยังช่วยประหยัดงบประมาณในการจัดเก็บ ขนส่งและกำจัดขยะของภาครัฐ สามารถสร้างรายได้เพิ่มให้กับผู้ที่คัดแยก ในขณะเดียวกันยังช่วยประหยัดพลังงานในการผลิต ลดการปล่อยก๊าซคาร์บอนไดออกไซด์ ช่วยให้คุณภาพชีวิตและสิ่งแวดล้อมดีขึ้น” นายธนวงษ์กล่าว

เอสซีจี ได้พัฒนา **“บางซื่อโมเดล”** ซึ่งเป็นโมเดลการบริหารจัดการขยะภายในสำนักงานใหญ่ เอสซีจี โดยเน้นการให้ความรู้ความเข้าใจแก่พนักงาน และส่งเสริมพฤติกรรม “ใช้ให้คุ้ม” “แยกให้เป็น” และ “ทิ้งให้ถูก” โดยมีหัวใจสำคัญ คือ **การแยกขยะเปียกออกจากขยะแห้ง และแยกตามประเภทวัสดุ** เพื่อสร้างมูลค่าเพิ่มให้ขยะและสามารถนำกลับมาสร้างประโยชน์ได้ง่ายขึ้น พร้อมทั้งนำระบบดิจิทัลเข้ามายกระดับการบริหารจัดการ รวบรวม และคัดแยกขยะ โดย**พัฒนาแอปพลิเคชัน “คุ้มค่า”** เพื่อช่วยให้ผู้รับขยะหรือธนาคารขยะทำงานได้อย่างสะดวกสบายมากขึ้น โดยแต่ละเดือนสามารถเพิ่มปริมาณขยะรีไซเคิลจากร้อยละ 10 เป็นร้อยละ 45 ช่วยลดการปล่อยก๊าซเรือนกระจกได้มากกว่าร้อยละ 50

จากความสำเร็จของบางซื่อโมเดล เอสซีจีได้ขยายผลการจัดการขยะตั้งแต่ต้นทางสู่ชุมชนรอบโรงงานของเอสซีจี เพื่อสร้างชุมชนต้นแบบ เช่น ชุมชนบ้านรางพลับ อ.บ้านโป่ง จ.ราชบุรี ซึ่งสามารถลดปริมาณขยะสู่บ่อฝังกลบจนเป็นศูนย์ (Zero Waste to Landfill) และได้รับรางวัลชนะเลิศจากโครงการชุมชนปลอดขยะ ปี 2562 จัดโดยกรมส่งเสริมคุณภาพสิ่งแวดล้อม รวมไปถึงชุมชน ต.บ้านสา และ ต.เมืองมาย อ.แจ้ห่ม จ.ลำปาง โรงเรียนและชุมชนมดตะนอย ต.เกาะลิบง อ.กันตัง จ.ตรัง และโรงเรียนและชุมชนรอบบางซื่อ กรุงเทพมหานคร เป็นต้น

สำหรับจังหวัดระยองซึ่งเป็นพื้นที่อุตสาหกรรมและได้รับเลือกเป็นพื้นที่นำร่องด้านการบริหารจัดการขยะ โดยกลุ่มโครงการความร่วมมือภาครัฐ ภาคธุรกิจ ภาคประชาสังคม เพื่อจัดการพลาสติกและขยะอย่างยั่งยืน (PPP Plastic) ซึ่งธุรกิจเคมิคอลส์ เอสซีจี นอกจากจะมีส่วนร่วมในการจัดตั้งโมเดลที่บ้านวังหว้า อ.แกลง แล้ว **ล่าสุด** ธุรกิจเคมิคอลส์ เอสซีจี ยังได้ร่วมกับจังหวัดระยอง เปิดตัวโมเดลการจัดการขยะภายในชุมชนที่เชื่อมโยงกันระหว่าง **บ้าน วัด โรงเรียน และธนาคารขยะชุมชน** ภายใต้โครงการ **“ชุมชน LIKE (ไร้) ขยะ”** เพื่อสร้างต้นแบบการบริหารจัดการทรัพยากรและขยะตั้งแต่ต้นทาง โดยมีเป้าหมายเพื่อเพิ่มปริมาณขยะรีไซเคิล และลดปริมาณการฝังกลบขยะ โดยฉพาะอย่างยิ่งในเขตเทศบาลเมืองมาบตาพุด อ.เมือง จ.ระยอง

“โครงการ **ชุมชน LIKE (ไร้) ขยะ**” เกิดจากความร่วมมือระหว่างเอสซีจี ภาครัฐ และชุมชน เพื่อหาโมเดลที่เหมาะกับการจัดการขยะในพื้นที่ โดยพบว่าจังหวัดระยองมีปริมาณขยะสูงถึง 306,000 ตัน แต่นำไปรีไซเคิลเพียงร้อยละ 7 เท่านั้น หากชุมชนมีส่วนร่วมในการจัดการขยะตั้งแต่ต้นทางอย่างถูกวิธี เชื่อมั่นว่าจะสามารถเพิ่มปริมาณขยะรีไซเคิลได้อย่างแน่นอน” นายธนวงษ์กล่าว

สำหรับโครงการ **ชุมชน LIKE (ไร้) ขยะ** ได้เริ่มทดลองใช้ใน 3 ชุมชนนำร่อง ได้แก่ ชุมชนโขดหิน 2 ชุมชนโขดหินมิตรภาพ และชุมชนเขาไผ่ โดยมีชุมชนร่วมโครงการนำร่องกว่า 80 ครัวเรือน ซึ่งในระยะเริ่มต้นสามารถนำขยะสู่การรีไซเคิลได้กว่า 6,500 กิโลกรัม ซึ่งในปี 2563 มีแผนจะเพิ่มจำนวนอีก 700 ครัวเรือน นอกจากนี้ ยังมีชุมชนที่สนใจเข้าร่วมโครงการฯ เพิ่มขึ้นอีก 3 ชุมชน ได้แก่ ชุมชนอิสลาม ชุมชนวัดชากลูกหญ้า และชุมชนมาบชลูด-ชากกลาง โดยเอสซีจีจะส่งเสริมผู้นำชุมชนและธนาคารขยะชุมชนในการจัดการขยะอย่างยั่งยืนต่อไป

“การสร้างเศรษฐกิจหมุนเวียนให้เกิดขึ้นได้จริงนั้น สิ่งสำคัญคือความร่วมมือจากทุกภาคส่วนทั้งภาครัฐ ธุรกิจ และประชาสังคม ซึ่งเอสซีจีพร้อมที่จะเป็นส่วนหนึ่งในผู้ขับเคลื่อน และสนับสนุนการสร้างเครือข่ายความร่วมมือกับทุกภาคส่วนทั้งในประเทศและต่างประเทศ เพื่อสร้างเศรษฐกิจหมุนเวียนที่สมบูรณ์และยั่งยืน” นายธนวงษ์กล่าวในตอนท้าย

**นายยุทธพล องอาจอิทธิชัย รองผู้ว่าราชการจังหวัดระยอง** กล่าวว่า “จากการจุดประกายของเอสซีจี ทำให้ชาวระยองได้เริ่มรู้จักกับ “หลักเศรษฐกิจหมุนเวียน” ที่ช่วยตอบโจทย์เรื่องความยั่งยืนให้กับชุมชน สังคมและสิ่งแวดล้อม โดยเน้นการใช้ทรัพยากรอย่างคุ้มค่า สำหรับโครงการ “ชุมชน LIKE (ไร้) ขยะ” โมเดลการจัดการขยะโดยเอสซีจีร่วมกับจังหวัดระยอง และชุมชน ถือเป็นตัวอย่างของความร่วมมือร่วมใจของพวกเรา ทั้งบ้าน วัด โรงเรียน และธนาคารขยะ รวมไปถึงเทศบาล ซึ่งจะเป็นต้นแบบให้กับชุมชนอื่น ๆ ทั้งในจังหวัดระยองและพื้นที่อื่น ๆ ทั่วประเทศ”

ทั้งนี้ ภายในงาน SD Day 2019 ธุรกิจเคมิคอลส์ เอสซีจี ได้จัด**เสวนาเรื่อง “ชุมชน LIKE (ไร้) ขยะ” รวมพลังความร่วมมือ เปลี่ยนขยะให้มีมูลค่า** โดยมี **พระมหานักรบ อัคคธัมโม** เจ้าอาวาสวัดโขดหิน **คุณถวิล โพธิบัวทอง** นายกเทศมนตรีเทศบาลเมืองมาบตาพุด **ผอ.บุษบา ธนาภรณ์** ผู้อำนวยการโรงเรียนวัดโขดหินมิตรภาพที่ 42 และ**คุณภิรมย์ ชาลวัลย์** ประธานชุมชนและตัวแทนธนาคารขยะชุมชนเขาไผ่ ร่วมแลกเปลี่ยนประสบการณ์

นอกจากนี้ ยังได้นำตัวอย่างความสำเร็จของ**บางซื่อโมเดล** การให้ความรู้ชนิดของพลาสติกและการคัดแยกขยะเพื่อให้ขายได้ราคาดี ตลอดจนโครงการความร่วมมือเพื่อสิ่งแวดล้อมตามหลักเศรษฐกิจหมุนเวียนต่าง ๆ มานำเสนอแก่ชุมชนและผู้ร่วมงาน อาทิ **โครงการทุ่นกักขยะลอยน้ำ** และ **หุ่นยนต์เก็บขยะลอยน้ำ 4.0** โดยความร่วมมือกับกรมทรัพยากรทางทะเลและชายฝั่ง เพื่อลดการรั่วไหลของขยะจากแม่น้ำลงสู่ทะเล โครงการ “**Recycled Plastic Road”** โดยร่วมมือกับกลุ่มบริษัท ดาว ประเทศไทย พัฒนาต้นแบบถนนเส้นแรกที่นิคมอุตสาหกรรมอาร์ไอแอล จ.ระยอง และขยายสู่นิคมอุตสาหกรรมอมตะซิตี้ ชลบุรี ร้านเซเว่นอีเลฟเว่น และโครงการหมู่บ้านจัดสรรของเอสซี แอสเสท โครงการ **“Greenovative Lube Packaging”** โดยร่วมมือกับ บริษัท บางจาก คอร์ปอเรชั่น จำกัด (มหาชน) นำแกลลอนใช้แล้วกลับเข้าสู่กระบวนการผลิตใหม่เป็นเม็ดพลาสติกรีไซเคิลเพื่อขึ้นรูปเป็นแกลลอนใหม่ และความร่วมมือกับกรมทรัพยากรทางทะเลและชายฝั่ง และกลุ่มประมงพื้นบ้าน ดำเนิน **“โครงการบ้านปลา”** เพื่อเปลี่ยนท่อ PE100 ที่เหลือจากกระบวนการทดสอบขึ้นรูป และต่อยอดด้วยการรวบรวมพลาสติกเหลือใช้ที่พบบริเวณชายหาดและแหล่งชุมชน เช่น ฝาขวดน้ำ ถุงพลาสติกหูหิ้ว มาเป็น **“บ้านปลารีไซเคิล”** เป็นต้น

SD Day (Sustainable Development Day) เป็นกิจกรรมที่ธุรกิจเคมิคอลส์ เอสซีจี จัดขึ้นที่จังหวัดระยองเป็นประจำทุกปี เพื่อส่งเสริมและปลูกฝังจิตสำนึก รวมถึงสร้างความตระหนักในเรื่องการพัฒนาอย่างยั่งยืน โดยคำนึงถึงเศรษฐกิจ สังคม สิ่งแวดล้อมและความปลอดภัย ทั้งนี้ ได้จัดติดต่อกันมาตั้งแต่ปี 2548

**สำหรับผู้ที่สนใจสามารถติดตามข่าวสารอื่นๆ ของเอสซีจีได้ที่** [**https://scgnewschannel.com**](https://scgnewschannel.com) **/ Facebook:** [**scgnewschannel**](https://facebook.com/scgnewschannel) **/ Twitter:** [**@scgnewschannel**](https://twitter.com/scgnewschannel) **หรือ Line@:** [**@scgnewschannel**](https://line.me/R/ti/p/%40scgnewschannel)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*